**1** **、《一去二三里》 邵雍**

一去二三里，烟村四五家。

亭台六七座，八九十枝花。

**2** **、《咏鹅》 骆宾王**

鹅鹅鹅，曲项向天歌。

白毛浮绿水，红掌拨清波。

**3** **、《画 》（作者不详）**

远看山有色，近听水无声，

春去花还在，人来鸟不惊。

**4** **、《画鸡》 唐寅**

头上红冠不用裁，满身雪白走将来。

平生不敢轻言语，一叫千门万户开。

**5** **、《静夜思 》 李白**

床前明月光，疑是地上霜。

举头望明月，低头思故乡。

**6** **、《悯农》 李绅**

锄禾日当午，汗滴禾下土。

谁知盘中餐，粒粒皆辛苦。

**7** **、《春晓 》 孟浩然**

春眠不觉晓，处处闻啼鸟。

夜来风雨声，花落知多少。

**8** **、《村居》  高鼎**

草长莺飞二月天，拂堤杨柳醉春烟。

儿童散学归来早，忙趁东风放纸鸢。

**9** **、《所见》 袁枚**

牧童骑黄牛，歌声振林樾。

意欲捕鸣蝉，忽然闭口立。

**10** **、《小池》 杨万里**

泉眼无声惜细流，树阴照水爱晴柔。

小荷才露尖尖角，早有蜻蜓立上头。

**11** **、《赠刘景文》 苏轼**

荷尽已无擎雨盖, 菊残犹有傲霜枝。

一年好景君须记，正是橙黄橘绿时。

**12 、《山行》 杜牧**

远上寒山石径斜，白云深处有人家。

停车坐爱枫林晚，霜叶红于二月花。

**13** **、《 回乡偶书》 贺知章**

少小离家老大回，乡音无改鬓毛衰。

儿童相见不相识，笑问客从何处来。

**14** **、《赠汪伦 》 李白**

李白乘舟将欲行，忽闻岸上踏歌声。

桃花潭水深千尺，不及汪伦送我情。

**15** **、《宿新市徐公店 》 杨万里**

篱落疏疏一径深, 树头花落未成阴。

儿童急走追黄蝶，飞入菜花无处寻。

**16** **、《敕勒歌 》 北朝乐府**

敕勒川，阴山下，

天似穹庐，笼盖四野。

天苍苍，野茫茫，风吹草低见牛羊。

**17** **、《望庐山瀑布》 李白**

日照香炉生紫烟，遥看瀑布挂前川。

飞流直下三千尺，疑是银河落九天。

**18** **、《绝句》 杜甫**

两个黄鹂鸣翠柳，一行白鹭上青天。

窗含西岭千秋雪，门泊东吴万里船。

**19** **、《江畔独步寻花》  杜甫**

黄师塔前江水东，春光懒困倚微风。

 桃花一簇开无主，可爱深红爱浅红？

**20** **、《咏柳》 贺知章**

碧玉妆成一树高，万条垂下绿丝绦。

不知细叶谁裁出，二月春风似剪刀。

**21** **、《江雪》 柳宗元**

千山鸟飞绝，万径人踪灭。

孤舟蓑笠翁，独钓寒江雪。

**22** **、《春日》 朱熹**

胜日寻芳泗水滨，无边光景一时新。

等闲识得东风面，万紫千红总是春。

**23** **、《池上》 白居易**

小娃撑小艇，偷采白莲回。

不解藏踪迹，浮萍一道开。

**24** **、《清明》 杜牧**

清明时节雨纷纷，路上行人欲断魂。

借问酒家何处有，牧童遥指杏花村。

**25** **、《寻隐者不遇》 贾岛**

松下问童子，言师采药去。

只在此山中，云深不知处。

**26** **、《题临安邸》 林升**

山外青山楼外楼，西湖歌舞几时休。

暖风熏得游人醉，直把杭州作汴州。

**27** **、《江南》 （汉乐府民歌）**

江南可采莲，莲叶何田田，鱼戏莲叶间。

鱼戏莲叶东，鱼戏莲叶西，鱼戏莲叶南，鱼戏莲叶北。

**28** **、《赋得古原草送别》 白居易**

离离原上草, 一岁一枯荣。野火烧不尽, 春风吹又生。

远芳侵古道，晴翠接荒城。又送王孙去, 萋萋满别情。

**29** **、《凉州词》 王之涣**

黄河远上白云间, 一片孤城万仞山。

羌笛何须怨杨柳, 春风不度玉门关。

**30** **、《乐游原》 李商隐**

向晚意不适，驱车登古原。

夕阳无限好，只是近黄昏。

**31** **、《夏日绝句》 李清照**

生当作人杰，死亦为鬼雄。

至今思项羽，不肯过江东。

**32** **、《悯农》 李绅**

春种一粒粟，秋收万颗子。

四海无闲田，农夫犹饿死。

**33** **、《绝句.迟日江山丽》 杜甫**

迟日江山丽, 春风花草香。

泥融飞燕子, 沙暖睡鸳鸯。

**34** **、《古朗月行》 李白**

小时不识月，呼作白玉盘。
又疑瑶台镜，飞在白云端。
仙人垂两足，桂树作团团。
白兔捣药成，问言与谁餐。
蟾蜍蚀圆影，大明夜已残。
羿昔落九乌，天人清且安。
阴精此沦惑，去去不足观。
忧来其如何，凄怆摧心肝。

**35** **、《塞下曲》 卢纶**

月黑雁飞高，单于夜遁逃。

欲将轻骑逐，大雪满弓刀。

**36** **、《登鹳雀楼》 王之涣**

白日依山尽，黄河入海流。

欲穷千里目，更上一层楼。

**37** **、《秋夕》 杜牧**

银烛秋光冷画屏，轻罗小扇扑流萤。

天阶夜色凉如水，坐看牵牛织女星。

**38** **、《乡村四月》  翁卷**

绿遍山原白满川，子规声里雨如烟。

乡村四月闲人少，才了蚕桑又插田。

**39** **、《九月九日忆山东兄弟》 王维**

独在异乡为异客，每逢佳节倍思亲。

遥知兄弟登高处，遍插茱萸少一人。

**40** **、《登飞来峰》 王安石**

飞来山上千寻塔，闻说鸡鸣见日升。

不畏浮云遮望眼，自缘身在最高层。

**41** **、《鹿柴》 王 维**

空山不见人，但闻人语响。

返景入深林，复照青苔上。

**42** **、《江上渔者》 范仲淹**

江上往来人，但爱鲈鱼美。

君看一叶舟，出没风波里。

**43** **、《逢雪宿芙蓉山主人》 刘长卿**

日暮苍山远，天寒白屋贫。

柴门闻犬吠，风雪夜归人。

**44** **、《元日》 王安石**

爆竹声中一岁除，春风送暖入屠苏；

千门万户瞳瞳日，总把新桃换旧符。

**45** **、《夜书所见》 叶绍翁**

萧萧梧叶送寒声，江上秋风动客情。

知有儿童挑促织，夜深篱落一灯明。

**46** **、《望天门山》 李白**

天门中断楚江开，碧水东流至此回。

两岸青山相对出，孤帆一片日边来。

**47** **、《饮湖上初晴后雨》 苏轼**

水光潋滟晴方好，山色空蒙雨亦奇。

欲把西湖比西子，淡妆浓抹总相宜。

**48** **、《小儿垂钓》 胡令能**

蓬头稚子学垂纶，侧坐莓苔草映身。

路人借问遥招手，怕得鱼惊不应人。

**49** **、《独坐敬亭山》 李白**

众鸟高飞尽，孤云独去闲。

相看两不厌，只有敬亭山。

**50** **、《宿建德江》 孟浩然**

移舟泊烟渚，日暮客愁新。

野旷天低树, 江清月近人。

**51** **、《舟夜书所见》 查慎行**

月黑见渔灯，孤光一点萤。

微微风簇浪，散作满河星。

**52** **、《送元二使安西》 王维**

渭城朝雨邑轻尘，客舍青青柳色新。

劝君更进一杯酒，西出阳关无故人。

**53** **、《早发白帝城》 李白**

朝辞白帝彩云间，千里江陵一日还。

两岸猿声啼不住，轻舟已过万重山。

**54** **、《滁洲西涧》 韦应物**

独怜幽草涧边生, 上有黄鹂深树鸣。

春潮带雨晚来急, 野渡无人舟自横。

**55** **、《菊花》 元稹**

秋丛绕舍似陶家，遍绕篱边日渐斜。

不是花中偏爱菊，此花开尽更无花。

**56** **、《三衢道中》 曾几**

梅子黄时日日晴，小溪泛尽却山行。

绿阴不减来时路，添得黄鹂四五声。

**57** **、《清平乐.村居》 辛弃疾**

茅檐低小，溪上青青草。

醉里吴音相媚好，白发谁家翁媪。

大儿锄豆溪东，中儿正织鸡笼，

最喜小儿无赖，溪头卧剥莲蓬。

**58** **、《惠崇春江晚景》 苏轼**

竹外桃花三两枝，春江水暖鸭先知。

蒌蒿满地芦芽短，正是河豚欲上时。

**59** **、《江南春》 杜牧**

千里莺啼绿映红，水村山郭酒旗风。

南朝四百八十寺，多少楼台烟雨中。

**60** **、《四时田园杂兴》 范成大**

梅子金黄杏子肥，麦花雪白菜花稀。

日长篱落无人过，惟有蜻蜓蛱蝶飞。

**61** **、《如梦令》 李清照**

常记溪亭日暮，沉醉不知归路。

兴尽晚回舟， 误入藕花深处。

争渡，争渡， 惊起一滩鸥鹭。

**62** **、《四时田园杂兴》 范成大**

昼出耘田夜绩麻，村庄儿女各当家。

童孙未解供耕织，也傍桑阴学种瓜。

**63** **、《黄鹤楼送孟浩然之广陵》 李白**

故人西辞黄鹤楼，烟花三月下扬州。

孤帆远影碧空尽，唯见长江天际流。

**64** **、《题西林壁》 苏轼**

横看成岭侧成峰，远近高低各不同。

不识庐山真面目，只缘身在此山中。

**65** **、《枫桥夜泊》 张继**

月落乌啼霜满天，江枫渔火对愁眠。

姑苏城外寒山寺，夜半钟声到客船。

**66** **、《别董大》 高适**

千里黄云白日曛，北风吹雁雪纷纷。

莫愁前路无知己，天下谁人不识君？

**67** **、《暮江吟》 白居易**

一道残阳铺水中，半江瑟瑟半江红。

可怜九月初三夜，露似真珠月似弓。

**68** **、《终南望馀雪》 祖咏**

终南阴岭秀，积雪浮云端。

林表明霁色，城中增暮寒。

**69** **、《忆江南》 白居易**

江南好， 风景旧曾谙。

日出江花红胜火，春来江水绿如蓝。

能不忆江南。

**70** **、《渔歌子》 张志和**

西塞山前白鹭飞，桃花流水鳜鱼肥。

青箬笠，绿蓑衣，斜风细雨不须归。

**71** **、《游园不值》 叶绍翁**

应怜屐齿印苍苔，小扣柴扉久不开。

春色满园关不住，一枝红杏出墙来。

**72** **、《晓出净慈寺送林子方》 杨万里**

毕竟西湖六月中，风光不与四时同。

接天莲叶无穷碧，映日荷花别样红。

**73** **、《长相思》 纳兰性德**

山一程，水一程，身向逾关那畔行，夜深千帐灯。

风一更，雪一更，聒碎乡心梦不成，故园无此声。

**74** **、《西江月 夜行黄沙道中》 辛弃疾**

明月别枝惊鹊， 清风半夜鸣蝉。

稻花香里说丰年，听取蛙声一片。

七八个星天外， 两三点雨山前。

旧时茅店社林边，路转溪桥忽见。

**75** **、《墨梅》 王冕**

我家洗砚池头树，朵朵花开淡墨痕。

不要人夸颜色好，只留清气满乾坤。

**76** **、《竹石》 郑燮**

咬定青山不放松，立根原在破岩中。

千磨万击还坚劲，任尔东西南北风。

**77** **、《石灰吟》 于谦**

千锤万凿出深山，烈火焚烧若等闲。

粉身碎骨浑不怕，要留清白在人间。

**78** **、《泊船瓜洲》 王安石**

京口瓜洲一水间，钟山只隔数重山。

春风又绿江南岸，明月何时照我还？

**79** **、《游子吟》 孟郊**

慈母手中线，游子身上衣。

临行密密缝，意恐迟迟归。

谁言寸草心，报得三春晖。

**80** **、《菩萨蛮 书江西造口壁》 辛弃疾**

郁孤台下清江水，中间多少行人泪。

西北望长安， 可怜无数山。

青山遮不住， 毕竟东流去。

江晚正愁余， 山深闻鹧鸪。

**81** **、《望洞庭》 刘禹锡**

湖光秋月两相和，潭面无风镜未磨。

遥望洞庭山水色，白银盘里一青螺。

**82** **、《卜算子 咏梅》 陆游**

驿外断桥边， 寂寞开无主。

已是黄昏独自愁，更著风和雨。

无意苦争春， 一任群芳妒。

零落成泥碾作尘，只有香如故。

**83** **、《长歌行》 汉乐府**

青青园中葵，朝露待日晞。
阳春布德泽，万物生光辉。
常恐秋节至，焜黄华叶衰。
百川东到海，何时复西归？
少壮不努力，老大徒伤悲！

**84** **、《七步诗》 曹植**

煮豆持作羹，漉豉以为汁。

萁在釜下燃，豆在釜中泣。

本自同根生，相煎何太急？

**85** **、《出塞》 王昌龄**

秦时明月汉时关，万里长征人未还。

但使龙城飞将在，不教胡马度阴山。

**86** **、《春夜喜雨》 杜甫**

好雨知时节，当春乃发生。

随风潜入夜，润物细无声。

野径云俱黑，江船火独明。

晓看红湿处，花重锦官城。

**87** **、《闻官军收河南河北》 杜甫**

剑外忽传收蓟北，初闻涕泪满衣裳。

却看妻子愁何在，漫卷诗书喜欲狂。

白日放歌须纵酒，青春作伴好还乡。

即从巴峡穿巫峡，便下襄阳向洛阳。

**88** **、《示儿》 陆游**

死去元知万事空，但悲不见九州同。

王师北定中原日，家祭无忘告乃翁。

**89** **、《风》 李峤**

解落三秋叶，能开二月花。

过江千尺浪，入竹万竿斜。

**90** **、《凉州词》 王翰**

葡萄美酒夜光杯，欲饮琵琶马上催。

醉卧沙场君莫笑，古来征战几人回。

**91** **、《芙蓉楼送辛渐》 王昌龄**

寒雨连江夜入吴，平明送客楚山孤。

洛阳亲友如相问，一片冰心在玉壶。

**92** **、《浪淘沙》 刘禹锡**

九曲黄河万里沙，浪淘风簸自天涯。

如今直上银河去，同到牵牛织女家。

**93** **、《蜂》 罗隐**

不论平地与山尖，无限风光尽被占。

 采得百花成蜜后，为谁辛苦为谁甜？

**94** **、《书湖阴先生壁》 王安石**

茅檐长扫净无苔，花木成畦手自栽。

 一水护田将绿绕，两山排闼送青来。

**95** **、《六月二十七日望湖楼醉书》 苏轼**

黑云翻墨未遮山，白雨跳珠乱入船。

卷地风来忽吹散，望湖楼下水如天。

**96** **、《秋夜将晓出篱门迎凉有感》 陆游**

三万里河东入海，五千仞岳上摩天。

遗民泪尽胡尘里，南望王师又一年。

**97** **、《已亥杂诗》 龚自珍**

九州生气恃风雷，万马齐喑究可哀。

我劝天公重抖擞，不拘一格降人才。

**98** **、《从军行》 王昌龄**

青海长云暗雪山，孤城遥望玉门关。

黄沙百战穿金甲，不破楼兰终不还。

**99** **、《竹枝词》 刘禹锡**

杨柳青青江水平，闻郎江上唱歌声。

东边日出西边雨，道是无晴还有晴。

**100** **、** [**《**](https://www.baidu.com/s?wd=%E3%80%8A%E8%AF%97%E7%BB%8F%E3%80%8B&n=44039180_cpr&enlei=mv6quAkxTZn0IZRqIHckPjm4nH00T1YkrAF9uARznWcsmWKBmHuW0ZwV5Hcvrjm3rH6sPfKWUMw85HfYnjn4nH6sgvPsT6KdThsqpZwYTjCEQLGCpyw9Uz4Bmy-bIi4WUvYETgN-TLwGUv3EnHm3rHR3rHTsnWfkrHDYnjD3r0) **关雎》（诗经）**
关关雎鸠，在河之洲。窈窕淑女，君子好逑。
参差荇菜，左右流之。窈窕淑女，寤寐求之。
求之不得，寤寐思服。悠哉悠哉，辗转反侧。
参差荇菜，左右采之。窈窕淑女，琴瑟友之。
参差荇菜，左右芼之。窈窕淑女，钟鼓乐之。
**101、《蒹葭 》（诗经）**
蒹葭苍苍，白露为霜。所谓伊人，在水一方。

溯洄从之，道阻且长。溯游从之，宛在水中央。
蒹葭凄凄，白露未晞。所谓伊人，在水之湄。

溯洄从之，道阻且跻。溯游从之，宛在水中坻。
蒹葭采采，白露未已。所谓伊人，在水之涘。

溯洄从之，道阻且右。溯游从之，宛在水中沚。
**102、《北方有佳人》 李延年**
北方有佳人，绝世而独立。

一顾倾人城，再顾倾人国。

宁不知倾城与倾国？佳人难再得！
**103、《观沧海》 曹操**
东临碣石，以观沧海。

水何澹澹，山岛竦峙。

树木丛生，百草丰茂。

秋风萧瑟， 洪波涌起。

日月之行，若出其中；

星汉灿烂，若出其里，

幸甚至哉，歌以咏志。
**104、《龟虽寿》曹操**
神龟虽寿，犹有竟时；

腾蛇乘雾，终为土灰。

老骥伏枥，志在千里。

烈士暮年， 壮心不已。

盈缩之期，不但在天；

养怡之福，可得永年。

幸甚至哉，歌以咏志。
**105、《嵩里行》 曹操**
关东有义士，兴兵讨群凶。初期会盟津，乃心在咸阳。
军合力不齐，踌躇而雁行。势利使人争，嗣还自相戕。
淮南弟称号，刻玺于北方。铠甲生虮虱，万姓以死亡。
白骨露于野，千里无鸡鸣。生民百遗一，念之断人肠。
**106、《短歌行》 曹操**
对酒当歌，人生几何？譬如朝露，去日苦多。
慨当以慷，忧思难忘。何以解忧？唯有杜康。
青青子衿，悠悠我心。但为君故，沉吟至今。
呦呦鹿鸣，食野之苹。我有嘉宾，鼓瑟吹笙。
明明如月，何时可掇？忧从中来，不可断绝。
越陌度阡，枉用相存。契阔谈宴，心念旧恩。
月明星稀，乌鹊南飞。绕树三匝，何枝可依？
山不厌高，水不厌深。周公吐哺，天下归心。
**107、《迢迢牵牛星》 佚名**
迢迢牵牛星，皎皎河汉女。

纤纤擢素手，札扎弄机杼。
终日不成章，泣涕零如雨。

河汉清且浅，相去复几许？
**108、《涉江采芙蓉 》 佚名**
涉江采芙蓉，兰泽多芳草。

采之欲遗谁？所思在远道。
还顾望旧乡，长路漫浩浩。

同心而离居，忧伤以终老！
**109、《饮酒.结庐在人境》 陶渊明**
结庐在人境，而无车马喧。

问君何能尔？心远地自偏。

采菊东篱下， 悠然见南山。

山气日夕佳，飞鸟相与还。

此中有真意，欲辨已忘言。
**110、《饮酒. 清晨开叩门》 陶渊明**

清晨开叩门，倒裳往自开。问子为谁欤，田父有好怀。
壶将远见候，疑我与时乖。褴缕茅檐下，未足为高栖。
一世皆尚同，愿君汨其泥。深感父老言，禀气寡所谐。
纡辔诚可学，违己讵非迷！且共欢此饮，吾驾不可回。
**111、《饮酒. 故人赏我趣》 陶渊明**

故人赏我趣，挈壶相与至。

班荆坐松下，数斟已复醉。

父老杂乱言， 觞酌失行次。

不觉知有我，安知物为贵。

悠悠迷所留，酒中有深味。
**112、《归园田居》 陶渊明**
种豆南山下，草盛豆苗稀。

晨兴理荒秽，带月荷锄归。
道狭草木长，夕露沾我衣。

衣沾不足惜，但使愿无违。
**113、《读山海经》 陶渊明**
精卫衔微木，将以填沧海。

刑天舞干戚，猛志故常在。
同物既无虑，化去不复悔。

徒设在昔心，良辰讵可待！
**114、《寄王琳》 庾信**
玉关道路远，金陵信使疏。

独下千行泪，开君万里书。
**115、《玉阶怨》 谢朓**
夕殿下珠帘，流萤飞复息。

长夜缝罗衣，思君此何极。
**116、《人日思归》薛道衡**
入春才七日，离家已二年。

人归落雁后，思发在花前。

**117** **、《木兰诗》**
唧唧复唧唧，木兰当户织，

不闻机杼声，惟闻女叹息。
问女何所思，问女何所忆，

女亦无所思，女亦无所忆。

昨夜见军帖，可汗大点兵。

军书十二卷，卷卷有爷名，

阿爷无大儿，木兰无长兄，

愿为市鞍马，从此替爷征。
东市买骏马，西市买鞍鞯，

南市买辔头，北市买长鞭。

旦辞爷娘去，暮至黄河边。

不闻爷娘唤女声，但闻黄河流水鸣溅溅。

旦辞黄河去，暮宿黑山头。

不闻爷娘唤女声，但闻燕山胡骑鸣啾啾。
万里赴戎机，关山度若飞。

朔气传金析，寒光照铁衣。

将军百战死，壮士十年归。
归来见天子，天子坐明堂。

策勋十二转，赏赐百千强。

可汗问所欲，木兰不用尚书郎。

愿驰千里足，送儿还故乡。
爷娘闻女来，出郭相扶将。

阿姊闻妹来，当户理红妆。

小弟闻姊来，磨刀霍霍向猪羊。

开我东阁门，坐我西阁床。

脱我战时袍，着我旧时裳。

当窗理云鬓，对镜贴花黄。

出门看火伴，火伴皆惊惶：

同行十二年，不知木兰是女郎。
雄兔脚扑朔，雌兔眼迷离。

双兔傍地走，安能辨我是雄雌？
**118、《**[**送杜少府之任蜀州**](https://www.baidu.com/s?wd=%E9%80%81%E6%9D%9C%E5%B0%91%E5%BA%9C%E4%B9%8B%E4%BB%BB%E8%9C%80%E5%B7%9E&n=44039180_cpr&enlei=mv6quAkxTZn0IZRqIHckPjm4nH00T1YkrAF9uARznWcsmWKBmHuW0ZwV5Hcvrjm3rH6sPfKWUMw85HfYnjn4nH6sgvPsT6KdThsqpZwYTjCEQLGCpyw9Uz4Bmy-bIi4WUvYETgN-TLwGUv3EnHm3rHR3rHTsnWfkrHDYnjD3r0)**》 王勃**
城阙辅三秦，风烟望五津。

与君离别意，同是宦游人。
海内存知己，天涯若比邻。

无为在歧路，儿女共沾巾。
**119、《山中》**
长江悲已滞，万里念将归。

况属高风晚，山山黄叶飞。
**120、《登幽州台歌》 陈子昂**
前不见古人，后不见来者。

念天地之悠悠，独怆然而涕下。
**121、《春江花月夜》 张若虚**
春江潮水连海平，海上明月共潮生。

滟滟随波千万里，何处春江无月明。
江流宛转绕芳甸，月照花林皆似霰。

空里流霜不觉飞，汀上白沙看不见。
江天一色无纤尘，皎皎空中孤月轮。

江畔何人初见月？江月何年初照人？
人生代代无穷已，江月年年只相似。

不知江月待何人，但见长江送流水。
白云一片去悠悠，青枫浦上不胜愁。

谁家今夜扁舟子？何处相思明月楼？
可怜楼上月徘徊，应照离人妆镜台。

玉户帘中卷不去，捣衣砧上拂还来。
此时相望不相闻，愿逐月华流照君。

鸿雁长飞光不度，鱼龙潜跃水成文。
昨夜闲潭梦落花，可怜春半不还家。

江水流春去欲尽，江潭落月复西斜。
斜月沉沉藏海雾，碣石潇湘无限路。

不知乘月几人归，落月摇情满江树。
**122、《望月怀远》 张九龄**
海上生明月，天涯共此时。

情人怨遥夜，竟夕起相思。
灭烛怜光满，披衣觉露滋。

不堪盈手赠，还寝梦佳期。
**123、《春晓》 孟浩然**
春眠不觉晓，处处闻啼鸟。

夜来风雨声，花落知多少。
**124、《过故人庄》 孟浩然**
故人具鸡黍，邀我至田家。

绿树村边合，青山郭外斜。
开轩面场圃，把酒话桑麻，

待到重阳日，还来就菊花。
**125、《临洞庭上张丞相》 孟浩然**
八月湖水平，涵虚混太清。

气蒸云梦泽，波撼岳阳城。
欲济无舟楫，端居耻圣明。

坐观垂钓者，徒有羡鱼情。
**126、《采莲曲》 王昌龄**
荷叶罗裙一色裁，芙蓉向脸两边开。

乱入池中看不见，闻歌始觉有人来。
**127、《次北固山下》 王湾**
客路青山外，行舟绿水前。

潮平两岸阔，风正一帆悬。
海日生残夜，江春入旧年。

乡书何处达？归雁洛阳边。
**128、《**[**题破山寺后禅院**](https://www.baidu.com/s?wd=%E9%A2%98%E7%A0%B4%E5%B1%B1%E5%AF%BA%E5%90%8E%E7%A6%85%E9%99%A2&n=44039180_cpr&enlei=mv6quAkxTZn0IZRqIHckPjm4nH00T1YkrAF9uARznWcsmWKBmHuW0ZwV5Hcvrjm3rH6sPfKWUMw85HfYnjn4nH6sgvPsT6KdThsqpZwYTjCEQLGCpyw9Uz4Bmy-bIi4WUvYETgN-TLwGUv3EnHm3rHR3rHTsnWfkrHDYnjD3r0)**》 常建**
清晨入古寺，初日照高林。

曲径通幽处，禅房花木深。
山光悦鸟性，潭影空人心。

万籁此俱寂，但余钟磬音。
**129、《黄鹤楼》 崔颢**
昔人已乘黄鹤去，此地空余黄鹤楼。

黄鹤一去不复返，白云千载空悠悠。
晴川历历汉阳树，芳草萋萋鹦鹉洲。

日暮乡关何处是，烟波江上使人愁。

**130** **、《** [**十五夜望月寄杜郎中**](https://www.baidu.com/s?wd=%E5%8D%81%E4%BA%94%E5%A4%9C%E6%9C%9B%E6%9C%88%E5%AF%84%E6%9D%9C%E9%83%8E%E4%B8%AD&n=44039180_cpr&enlei=mv6quAkxTZn0IZRqIHckPjm4nH00T1YkrAF9uARznWcsmWKBmHuW0ZwV5Hcvrjm3rH6sPfKWUMw85HfYnjn4nH6sgvPsT6KdThsqpZwYTjCEQLGCpyw9Uz4Bmy-bIi4WUvYETgN-TLwGUv3EnHm3rHR3rHTsnWfkrHDYnjD3r0) **》 王建**
中庭地白树栖鸦，冷露无声湿桂花。

今夜月明人尽望，不知秋思落谁家？
**131、《新嫁娘》 王建**
三日入厨下，洗手作羹汤。

未谙姑食性，先遣小姑尝。
**132、《望夫石》 王建**
望夫处，江悠悠，化为石，不回头！

山头日日风复雨，行人归来石应语。
**133、《夜上受降城闻笛》 李益**
回乐峰前沙似雪，受降城下月如霜。

不知何处吹芦管，一夜征人尽望乡。

**134** **、《竹里馆》** **王维**
独坐幽篁里，弹琴复长啸。

深林人不知，明月来相照。
**135、《鸟鸣涧》王维**
人闲桂花落，夜静春山空。

月出惊山鸟，时鸣春涧中
**136、《使至塞上》 王维**
单车欲问边，属国过居延。

征蓬出汉塞，归雁入胡天。
大漠孤烟直，长河落日圆。

萧关逢候骑，都护在燕然。
**137、《观猎》 王维**
风劲角弓鸣，将军猎渭城。

草枯鹰眼疾，雪尽马蹄轻。
忽过新丰市，还归细柳营。

回看射雕处，千里暮云平。
**138、《山居秋暝》 王维**
空山新雨后，天气晚来秋。

明月松间照，清泉石上流。
竹喧归浣女，莲动下渔舟。

随意春芳歇，王孙自可留。
**139、《相思》 王维**
红豆生南国，春来发几枝。

愿君多采撷，此物最相思。
**140、《杂诗》 王维**
君自故乡来，应知故乡事。来日绮窗前，寒梅着花未。
**141、《子夜吴歌.秋歌》 李白**
长安一片月，万户捣衣声。

秋风吹不尽， 总是玉关情。

何日平胡虏，良人罢远征。
**142、《行路难》 李白**
金樽清酒斗十千，玉盘珍羞直万钱。

停杯投箸不能食，拔剑四顾心茫然。
欲渡黄河冰塞川，将登太行雪满山。

闲来垂钓碧溪上，忽复乘舟梦日边。
行路难！行路难！多歧路，今安在？

长风破浪会有时，直挂云帆济沧海。
**143、《劳劳亭》 李白**
天下伤心处，劳劳送客亭。

春风知别苦，不遣柳条青。
**144、《秋浦歌》 李白**
白发三千丈，缘愁似个长。

不知明镜里，何处得秋霜。
**145、《峨嵋山月歌》 李白**
峨眉山月半轮秋，影入平羌江水流。

夜发清溪向三峡，思君不见下渝州。
**146、《春夜洛城闻笛》 李白**
谁家玉笛暗飞声，散入春风满洛城。

此夜曲中闻折柳，何人不起故园情。
**147、《塞下曲》 李白**
五月天山雪，无花只有寒。

笛中闻折柳，春色未曾看。
晓战随金鼓，宵眠抱玉鞍。

愿将腰下剑，直为折楼兰。
**148、《登金陵凤凰台》 李白**
凤凰台上凤凰游，凤去台空江自流。

吴宫花草埋幽径，晋代衣冠成古丘。
三山半落青天外，二水中分白鹭洲。

总为浮云能蔽日，长安不见使人愁。
**149、《送友人》 李白**
青山横北郭，白水绕东城。

此地一为别，孤蓬万里征。
浮云游子意，落日故人情。

挥手自兹去，萧萧班马鸣。
**150、《月下独酌》 李白**
花间一壶酒，独酌无相亲。
举杯邀明月，对影成三人。
月既不解饮，影徒随我身。
暂伴月将影，行乐须及春。
我歌月徘徊，我舞影零乱。
醒时同交欢，醉后各分散。
永结无情游，相期邈云汉。
**151、《山中与幽人对酌》 李白**
两人对酌山花开，一杯一杯复一杯。

我醉欲眠卿且去，明朝有意抱琴来。
**152、《宣州谢朓楼饯别校书叔云》 李白**
弃我去者，昨日之日不可留；

乱我心者，今日之日多烦忧。
长风万里送秋雁，对此可以酣高楼。

蓬莱文章建安骨，中间小谢又清发。

俱怀逸兴壮思飞， 欲上青天揽明月。

抽刀断水水更流，举杯销愁愁更愁。

人生在世不称意，明朝散发弄扁舟。
**153、《寒食》 韩翃**
春城无处不飞花，寒食东风御柳斜。

日暮汉宫传蜡烛，轻烟散入五侯家。
**154、《春望》 杜甫**
国破山河在，城春草木深。

感时花溅泪，恨别鸟惊心。
烽火连三月，家书抵万金。

白头搔更短，浑欲不胜簪。
**155、《无题》 李商隐**
相见时难别亦难，东风无力百花残。

春蚕到死丝方尽，蜡炬成灰泪始干。
晓镜但愁云鬓改，夜吟应觉月光寒。

蓬山此去无多路，青鸟殷勤为探看。
**156、《蝉》 虞世南**
垂緌饮清露，流向出疏桐。

居高声自远，非是藉秋风。
**157、《莲叶》 郑谷**
移舟水溅差差绿，倚槛风摆柄柄香。

多谢浣纱人未折，雨中留得盖鸳鸯。

**158、《望岳》 杜甫**
岱宗夫如何？齐鲁青未了。

造化钟神秀，阴阳割昏晓。
荡胸生层云，决眦入归鸟。

会当凌绝顶，一览众山小。
**159、《赠花卿》 杜甫**
锦城丝管日纷纷，半入江风半入云。

此曲只应天上有，人间能得几回闻。
**160、《蜀相》 杜甫**
蜀相祠堂何处寻，锦官城外柏森森。

映阶碧草自春色，隔叶黄鹂空好音。
三顾频烦天下计，两朝开济老臣心。

出师未捷身先死，长使英雄泪满襟。
**161、《孤雁》 杜甫**
孤烟不饮啄，飞鸣声念群。

谁怜一片影，相失万重云？
望尽似犹见，哀多如更闻。

野鸭无意绪，鸣噪自纷纷。
**162、《江南逢李龟年》 杜甫**
岐王宅里寻常见，崔九堂前几度闻。

正是江南好风景，[落花时节又逢君](https://www.baidu.com/s?wd=%E8%90%BD%E8%8A%B1%E6%97%B6%E8%8A%82%E5%8F%88%E9%80%A2%E5%90%9B&n=44039180_cpr&enlei=mv6quAkxTZn0IZRqIHckPjm4nH00T1YkrAF9uARznWcsmWKBmHuW0ZwV5Hcvrjm3rH6sPfKWUMw85HfYnjn4nH6sgvPsT6KdThsqpZwYTjCEQLGCpyw9Uz4Bmy-bIi4WUvYETgN-TLwGUv3EnHm3rHR3rHTsnWfkrHDYnjD3r0)。
**163、《登高》 杜甫**
风急天高猿啸哀，渚清沙白鸟飞回。

无边落木萧萧下，不尽长江滚滚来。
万里悲秋常作客，百年多病独登台。

艰难苦恨繁霜鬓，潦倒新停浊酒杯。
**164、《旅夜书怀》 杜甫**
细草微风岸，危樯独夜舟。

星垂平野阔，月涌大江流。
名岂文章着，官应老病休。

飘飘何所似？天地一沙鸥。

**165** **、《锦瑟》 李商隐**
锦瑟无端五十弦，一弦一柱思华年。

庄生晓梦迷蝴蝶，望帝春心托杜鹃。
沧海月明珠有泪，蓝田日暖玉生烟。

此情可待成追忆，只是当时已惘然。

**166、《江城子·乙卯正月二十日夜记梦》 苏轼**

十年生死两茫茫，不思量， 自难忘，

千里孤坟， 无处话凄凉。

纵使相逢应不识，尘满面， 鬓如霜。

夜来幽梦忽还乡，小轩窗。 正梳妆。

相顾无言， 惟有泪千行。

料得年年肠断处，明月夜， 短松冈。

**167** **、《逢入京使》 岑参**
故园东望路漫漫，双袖龙钟泪不干。

马上相逢无纸笔，凭君传语报平安。
**168、《白雪歌送武判官归京》岑参**
北风卷地白草折，胡天八月即飞雪。
忽如一夜春风来，千树万树梨花开。
散入珠帘湿罗幕，狐裘不暖锦衾薄。
将军角弓不得控，都护铁衣冷难着。
瀚海阑干百丈冰，愁云惨淡万里凝。
中军置酒饮归客，胡琴琵琶与羌笛。
纷纷暮雪下辕门，风卷红旗冻不翻。
轮台东门送君去，去时雪满天山路。
山回路转不见君，雪上空留马行处。
**169、《滁州西涧》 韦应物**
独怜幽草涧边生，上有黄鹂深树鸣。

春潮带雨晚来急，野渡无人舟自横。
**170、《逢雪宿芙蓉山主人》 刘长卿**
日暮苍山远，天寒白屋贫。

柴门闻犬吠，风雪夜归人。
**171、《题都城南庄》崔护**
去年今日此门中，人面桃花相映红。

人面不知何处去，桃花依旧笑春风。
**172、《早春呈水部张十八员外》 韩愈**
天街小雨润如酥，草色遥看近却无。

最是一年春好处，绝胜烟柳满皇都。
**173、《乌衣巷》 刘禹锡**
朱雀桥边野草花，乌衣巷口夕阳斜。

旧时王谢堂前燕，飞入寻常百姓家。
**174、《竹枝词》 刘禹锡**
杨柳青青江水平，闻郎江上踏歌声。

东边日出西边雨，道是无晴却有晴。
**175、《钱塘湖春行》 白居易**
孤山寺北贾亭西，水面初平云脚低。

几处早莺争暖树，谁家新燕啄春泥。
乱花渐欲迷人眼，浅草才能没马蹄。

最爱湖东行不足，绿杨阴里白沙堤。
**176、《问刘十九》 白居易**
绿蚁新醅酒，红泥小火炉。

晚来天欲雪，能饮一杯无？
**177、《大林寺桃花》 白居易**
人间四月芳菲尽，山寺桃花始盛开。

长恨春归无觅处，不知转入此中来。
**178、《暮江吟》 白居易**
一道残阳铺水中，半江瑟瑟半江红。

可怜九月初三夜，露似珍珠月似弓。
**179、《江南春》 杜牧**
千里莺啼绿映红，水村山郭酒旗风。

南朝四百八十寺，多少楼台烟雨中。
**180、《赤壁》 杜牧**
折戟沉沙铁未销，自将磨洗认前朝。

东风不与周郎便，铜雀春深锁二乔。
**181、《泊秦淮》 杜牧**
烟笼寒水月笼沙，夜泊秦淮近酒家。

商女不知亡国恨，隔江犹唱后庭花。
**182、《过华清宫绝句》 杜牧**
长安回望绣成堆，山顶千门次第开。

一骑红尘妃子笑，无人知是荔枝来。
**183、《赠别》 杜牧**
多情却似总无情，唯觉樽前笑不成。

蜡烛有心还惜别，替人垂泪到天明。
**184、《寄扬州韩绰判官》 杜牧**
青山隐隐水迢迢，秋尽江南草未凋。

二十四桥明月夜，玉人何处教吹箫。
**185、《乐游原》 李商隐**
向晚间不适，驱车登古原。

夕阳无限好，只是近黄昏。
**186、《夜雨寄北》 李商隐**
君问归期未有期，巴山夜雨涨秋池。

何当共剪西窗烛，却话巴山夜雨时。
**187、《嫦娥》 李商隐**
云母屏风烛影深，长江渐落晓星沉。嫦娥应悔偷灵药，碧海青天夜夜心。
**188、《无题》 李商隐**
昨夜星辰昨夜风，画楼西畔桂堂东。

身无彩凤双飞翼，心有灵犀一点通。
隔座送钩春酒暖，分曹射覆蜡灯红。

嗟余听鼓应官去，走马兰台类转蓬。
**189、《赠荷花》 李商隐**
世间花叶不相伦，花入金盆叶作尘。

唯有绿荷红菡萏， 卷舒开合任天真。

此花此叶长相映，翠减红衰愁杀人

**1** **90** **、《梦游天姥吟留别》 李白**

海客谈瀛洲，烟涛微茫信难求；
越人语天姥，云霞明灭或可睹。
天姥连天向天横，势拔五岳掩赤城。
天台四万八千丈，对此欲倒东南倾。
我欲因之梦吴越，一夜飞度镜湖月。
湖月照我影，送我至剡溪。
谢公宿处今尚在，渌水荡漾清猿啼。
脚著谢公屐，身登青云梯。
半壁见海日，空中闻天鸡。
千岩万转路不定，迷花倚石忽已暝。
熊咆龙吟殷岩泉，栗深林兮惊层巅。
云青青兮欲雨，水澹澹兮生烟。
列缺霹雳，丘峦崩摧。
洞天石扉，訇然中开。
青冥浩荡不见底，日月照耀金银台。
霓为衣兮风为马，云之君兮纷纷而来下。
虎鼓瑟兮鸾回车，仙之人兮列如麻。
忽魂悸以魄动，恍惊起而长嗟。
惟觉时之枕席，失向来之烟霞。
世间行乐亦如此，古来万事东流水。
别君去兮何时还？且放白鹿青崖间。须行即骑访名山。
安能摧眉折腰事权贵，使我不得开心颜！

**191** **、《白头吟》 卓文君**

皑如山上雪，皎若云间月。
闻君有两意，故来相决绝。
今日斗酒会，明旦沟水头。
躞蹀御沟上，沟水东西流。
凄凄复凄凄，嫁娶不须啼。
愿得一人心，白首不相离。
竹竿何袅袅，鱼尾何簁簁！
男儿重意气，何用钱刀为！

**192** **、《雨霖铃》 柳永**

寒蝉凄切，对长亭晚，骤雨初歇。

都门帐饮无绪，留恋处、兰舟催发。

执手相看泪眼，竟无语凝噎。

念去去，千里烟波，暮霭沉沉楚天阔。

多情自古伤离别，更那堪，冷落清秋节！

今宵酒醒何处？杨柳岸、晓风残月。

此去经年，应是良辰好景虚设。

便纵有千种风情，更与何人说。

**193** **、《蝶恋花》 柳永**

伫倚危楼风细细，望极春愁，黯黯生天际。

草色烟光残照里，无言谁会凭栏意。

拟把疏狂图一醉，对酒当歌，强乐还无味。

衣带渐宽终不悔，为伊消得人憔悴。

**194** **、《新添声杨柳枝词二首·其二》 温庭筠**

井底点灯深烛伊，共郎长行莫围棋。
玲珑骰子安红豆，入骨相思知不知？

**195** **、《水调歌头》 苏轼**

明月几时有？把酒问青天。

不知天上宫阙，今夕是何年。

我欲乘风归去，又恐琼楼玉宇，高处不胜寒。

起舞弄清影，何似在人间。
转朱阁，低绮户，照无眠。

不应有恨，何事长向别时圆？

人有悲欢离合，月有阴晴圆缺，此事古难全。

但愿人长久，千里共婵娟。

**196** **、《离骚》 屈原**

朝发轫于苍梧兮，夕余至乎县圃；

欲少留此灵琐兮，日忽忽其将暮；
吾令羲和弭节兮，望崦嵫而匆迫；

路漫漫其修远兮，吾将上下而求索。

**197** **、《虞美人》 李煜**

春花秋月何时了，往事知多少？

小楼昨夜又东风，故国不堪回首月明中。
雕栏玉砌应犹在，只是朱颜改。

问君能有几多愁？恰似一江春水向东流。

**198** **、《天净沙.秋思》 马致远**

枯藤老树昏鸦，

小桥流水人家，

古道西风瘦马。

夕阳西下，断肠人在天涯。

**199** **、《金缕衣》 杜秋娘**

劝君莫惜金缕衣，劝君惜取少年时。
花开堪折直须折，莫待无花空折枝。

**200** **、《浣溪沙》 晏殊**

一曲新词酒一杯，去年天气旧亭台。

夕阳西下几时回？
无可奈何花落去，似曾相识燕归来。

小园香径独徘徊。